SAID moet Pillay se skorsing ophefIvan Pillay, adjunkhoof van die Suid-Afrikaanse Inkomstediens (SAID), se skorsing moet onmiddellik tersyde gestel word, het die arbeidshof in Johannesburg Donderdag beveel. “Die skorsing van die applikant is onwettig, aangesien dit neerkom op ŉ verbreking van sy dienskontrak,” het regter Annelie Basson in haar uitspraak gesê. Sy het beveel dat Pillay op die volgende werksdag terugkeer werk toe. Die SAID is ook beveel om die kostes van die saak te betaal. Pillay en Peter Richer, groephoof van risiko en beplanning, het die hof genader nadat hulle op 5 Desember deur Tom Moyane, hoof van die SAID, geskors is. Dit het gevolg nadat Pillay ŉ paneel aangestel het om bewerings te ondersoek oor ŉ spesialeprojekte-eenheid se beweerde onwettige aktiwiteite. Die SAID het egter Woensdag Richer se skorsing teruggetrek waarna dit ŉ bevel van die hof gemaak is en die SAID beveel is om Richer se regskostes te betaal. Pillay se aansoek om sy skorsing tersyde te stel is deur die hof aangehoor en uitspraak was tot vandag voorbehou.